Vihdissä sijaitsevan Enäjärven pinnalle on noussut valtava määrä kuolleita simpukoita. Selkeää kuolinsyytä ei ole vielä tiedossa.

Vihdin Enäjärvellä asuvat ja mökkeilevät kuusi henkilöä keräsivät torstaina talkoilla 2,5 isoa saavillista kuolleita simpukoita. Yhteen saaviin mahtuu Mimosa Virkkusen mukaan noin 4000 simpukkaa. LUKIJAN KUVA/MIMOSA VIRKKUNEN

Ensimmäiset merkit simpukoiden oudosta joukkokuolemasta tulivat ilmi viime viikonloppuna, kun järven rannalla asuvat huomasivat joitakin kuolleita yksilöitä rannalla.

Tilanne muuttui järkyttäväksi tällä viikolla, kertoo järven rannalla asuva Mimosa Virkkunen.

- Olimme itse alkuviikon matkalla, joten keskiviikkoaamuna huomasimme omassa rannassa joukoittain kuolleita järvisimpukoita. Torstaina naapuri oli järvellä ja totesi, että tilanne on ihan hirveä pitkin järveä, ei pelkästään rannoilla.

- Mitään vastaavaa ei ole tällä järvellä tapahtunut koskaan, Virkkunen sanoo.

Ranta-asukkaat kokosivat torstaina kolme venekuntaa, jotka ryhtyivät keräämään kuolleita simpukoita järveltä ja hautaamaan niitä maahan.

Kuuden ihmisen voimin tehty työ ei kuitenkaan näy juuri missään, sillä järvi on Virkkusen mukaan edelleen " valkeanaan ruumiita " . Hän arvioi, että he saivat kerättyä noin prosentin kaikista järvellä lilluvista simpukoista.

- Keräsimme kaksi ja puoli isoa saavillista. Tilanne on vähän niin kuin yrittäisi sormustimella tyhjentää järveä.

Kuolleet järvisimpukat ovat ajautuneet Enäjärvellä etenkin sen etelä- ja kaakkoisosiin, jossa ne ovat ulpukkakasvustojen keskellä. LUKIJAN KUVA/MIMOSA VIRKKUNEN

Absurdi tilanne

Kummallinen joukkokuolema hämmästyttää myös Vihdin ympäristöpäällikkö Sari Janhusta, joka oli vielä myöhään perjantai-iltana selvittämässä asiaa.

Hän sanoo, ettei ole nähnyt koskaan mitään vastaavaa. Myös Janhusen konsultoimat muut alan asiantuntijat ovat olleet hekin yhtä ihmeissään.

- Tilanne on kaikille outo, yllättävä ja absurdikin. Kuolleita simpukoita on niin valtavasti.

Yksi erikoinen piirre tapauksessa on se, että kaikki nyt kuolleet simpukat ovat kooltaan hyvin isoja. Janhusen mukaan isoimmat kuoret ovat halkaisijaltaan noin 20-senttisiä ja kuoren sisällä oleva kotilo on aikuisen nyrkin kokoinen.

Joukkokuolema näyttää koskettaneen järvessä vain simpukoita, sillä esimerkiksi kuolleita kaloja ei ole havaittu poikkeuksellista määrää.

Janhunen arvioi, että massakuoleman taustalla voi olla esimerkiksi myrkyllinen sinilevä tai järven mahdollisesti heikko happitilanne, sillä järvi on paikoin hyvin matala ja vesitilavuus on helteiden vuoksi laskenut.

Tällä hetkellä ei ole ainakaan tiedossa, että järveen olisi tullut ulkopuolelta ympäristömyrkkyjä, jotka olisivat voineet olla kuolettavia simpukoille.

- Uimarannoilta otettiin tiistaina normaalit näytteet. Ensi viikolla saadaan luultavasti tänään otetuista vesinäytteistä tarkempaa tietoa, Janhunen kertoo.

Vesinäytteiden lisäksi myös simpukoista on otettu Eviran ohjeiden mukaisesti näytteitä.

Enäjärvellä kuolleet järvisimpukat ovat kooltaan hyvin suuria. LUKIJAN KUVA/MIMOSA VIRKKUNEN

Simpukat yritetään kerätä pois

Ranta-asukas Virkkunen sanoo olevansa huolissaan, jäävätkö kuolleet simpukat rehevöittämään järveä.

Hän kertoo olleensa ensimmäisenä yhteydessä ely-keskukseen ja Suomen ympäristökeskukseen. Vasta Vihdin kunta suhtautui hänen mukaansa asiaan vakavasti.

- Elyn ja ympäristökeskuksen viesti oli sellainen, että tämä on vain järven kunnostustöitä ja että olisi meidän vesiensuojeluyhdistyksemme asia ruveta nuottaamaan ja keräämään näitä, Virkkunen hämmästelee.

Ympäristöpäällikkö Janhusen mukaan kuolleet simpukat yritetään saada tavalla tai toisella pois järvestä, sillä hänen mukaansa on mahdollista, että ne aiheuttavat ihmisten terveydelle vaaran, vaikuttavat hajullaan viihtyisyyteen ja rehevöittävät lisää järveä.

- Sitä, kuinka paljon aikaa niiden keräämiseen on, en osaa sanoa. Lauantaina jatkamme asian selvittelyä.

Asiasta kertoi ensin Yle.